Beppe Fenech Adami, li ismu tfaċċa f'investigazzjoni kbira dwar ħasil ta' flus, kien jaħdem għall-Bank of Valletta, l-istess bank minn fejn għaddew il-miljuni ta' ewro li allegatament inħaslu. Fl-aħħar jiem sar magħruf li f'perjodu ta' erba' snin għaddew minn dan il-bank ħames miljuni u tliet mitt elf ewro permezz tal-kumpanija Baltimore Fiduciary. Din kienet qed taġixxi għal Capital One. Capital One hija hija l-benefiċjarja aħħarija ta' dak li Baltimore Fiduciary Service kienet qed tagħmel u jgawdu minn Capital One kien hemm Robert Soogea u Benjamin Cumberbatch. Tal-ewwel huwa plejer tal-poker internazzjonali li kien investigat fuq traffikar ta' droga. Fil-fatt kien waqt dawn l-investigazzjonijiet u tfittxijiet fid-dar tiegħu li bdew isiru magħrufa fatti dwar Capital One u kif setgħu kienu qed jgħaddu flejjes kbar minn Malta bil-għan li joħorġu "nodfa." Kien fil-Maltatoday tal-Ħadd li għadda li sar magħruf li isem Beppe Fenech Adami tfaċċa f'din l-investigazzjoni u fost il-ġimgħa ħarġu dettalji dwar kif miljuni ta' ewro daħlu fil-kont ta' CapitalOne fuq medda ta' erba' snin. Primarjament minn kumpaniji Ċiprijoti u Griegi u li iktar tard għaddew f'kumpaniji Ċiprijotti oħra. Fil-midja ħarġu dettalji ta' ħames tranżazzjonijiet, li kollha jlaħħqu mijiet ta' eluf ta' ewro jew miljuni u tul dan iż-żmien kollu Beppe Fenech Adami kien direttur. It-tranżazzjonijiet, permezz tal-Bank of Valletta, għaddew fuq struzzjonijiet ta' Baltimore Fiduciary Services li tagħha Fenech Adami kien direttur ma' persuna oħra. Eventwalment il-bank kien mgħarraf li kien hemm investigazzjoni dwar ħasil ta' flus u l-pulizija fl-Olanda talbu dettalji dwar il-kont ta' CapitalOne. It-tranżazzjonijiet li għaddew waslu biex il-pulizija titlob gwida dwar kif se tipproċedi għaliex dawn qanqlu suspetti kbar. Il-bank żvela wkoll li kien ħareġ karti tal-kreditu lil Soogea u persuni oħra assoċjati miegħu. Interessanti wkoll, kif f'daqqa waħda, f'April 2009 il-kumpanija żiedet il-kapital tagħha mal-Malta Financial Services Authority minn ħamsin elf ewro għal mitejn miljun ewro. Meta fil-pulizija Maltija l-fajl għadda mingħand spetturi investigattivi għal għand is-superjuri tagħhom, kien innutat kif Soogea kien suspettat traffikant tad-droga u li seta' kien qed jaħsel il-flus li jikseb mill-kriminalità. Kien hemm ukoll li għamlu nota li wieħed mid-diretturi ta' Baltimore kien PEP – Politically Exposed Person. Fil-fatt dan il-PEP kien Beppe Fenech Adami, Assistent Parlamentari fil-Ministeru tal-Intern. Ir-rakkomandazzjoni kienet li t-tagħrif jgħaddi għand il-Europol. Però minkejja dan kollu l-investigazzjoni kienet sospiża. Kumbinazzjoni wara li tfaċċa isem Fenech Adami. Bl-awtoritajiet Olandiżi jispiċċaw ukoll jiddgħajfu fl-investigazzjoni minħabba nuqqas ta' tagħrif minn Malta. "MONTATURA" Kienet għadha lanqas ħarġet l-istorja fil-Maltatoday li Beppe Fenech Adami ma kienx diġà sab refuġju fil-Kap tal-Oppożizzjoni Simon Busuttil li ħareġ jiddefendih. Fil-fatt il-Kap lanqas ħa ħin biex jistħarreġ dak żvelat u ddeċieda minnufih li l-investigazzjoni ta' ġurnalist barrani kienet montatura. Minn-naħa l-oħra l-Prim Ministru, imħasseb bl-allegazzjonijiet li jinvolvu istituzzjonijiet importanti, sejjaħ inkjesta indipendenti mmexxija minn tliet eks imħallfin. Dawn għandhom sa nofs Jannar biex jistabilixxu l-fatti. X'INHU ĦASIL TA' FLUS? Ħasil ta' flus hu meta flejjes gwadanjati minn attività kriminali jgħaddu minn process biex tinħeba l-oriġini taħhom. Dan isir permezz ta' kontijiet diversi u billi l-flus jgħaddu minn kont għal ieħor. L-akkużi ta' ħasil ta' flus iwasslu għal pieni mill-iktar ħorox. Fil-fatt persuna tista' tgħaddi ġuri u huwa punibbli b'piena massima ta' tmintax-il sena ħabs u multa ta' żewġ miljuni u ħames mitt elf ewro.